阿巴謙破1年入球荒 羅馬逼和拿玻里
2024年04月29日 13:01
東網電視
更多新聞短片
譚美阿巴謙終於擺脫傷患惡夢。(Getty Images)
周一(29日)凌晨意甲,羅馬作客2比2逼和拿玻里,目前領先踢少1場嘅阿特蘭大2分排第5位,歐聯資格爭逐緊湊。今場羅馬搶分英雄係譚美阿巴謙,佢完場前2分鐘入救命波,打破長達1年嘅入球荒,呢位英格蘭前鋒形容再次入波感覺,好似「發夢」一樣。
羅馬今場59分鐘由保羅戴巴拿射入12碼領先,但拿玻里5分鐘後由馬泰斯奧利華拉追平,域陀奧森漢再喺84分鐘射入12碼反超前。以為羅馬將會痛失3分,後備上陣嘅譚美阿巴謙喺完場前2分鐘頭槌頂入,為羅馬追平2比2。
譚美阿巴謙之前因十字韌帶重傷缺陣多時,復出踢咗6場比賽終於入波,佢對上一個入球係上年4月30日,距離今個入波啱啱1年。譚美阿巴謙表示:「由球季開始我就夢想呢個時刻,經歷嚴重傷患,我要喺身心都做好準備,我等咗呢個入球好耐,好似發夢一樣,我會同隊友、家人慶祝,之後就準備下場賽事。」